Justiits- ja Digiministeerium Teie 27.06.2025 nr 8-3/5573-1

info@just.ee

mai-liis.kullama@just.ee Meie 19.08.2025 nr 4/127

**Arvamuse esitamine keskse teabe edastuse**

**ja dokumentide kättetoimetamise tõhustamise**

**lahenduse väljatöötamiskavatsuse kohta**

Lugupeetud Liisa-Ly Pakosta!

Eesti Kaubandus-Tööstuskoda (edaspidi: Kaubanduskoda) tänab Justiits- ja Digiministeeriumit võimaluse eest avaldada arvamust keskse teabe edastuse ja dokumentide kättetoimetamise tõhustamise lahenduse väljatöötamiskavatsuse (VTK) kohta. Oleme VTK-ga tutvunud ning esitame järgnevalt Kaubanduskoja seisukohad.

1. Väljatöötamiskavatsuse toob välja võimaluse piirata e-teenuste kasutamist juhul, kui kättetoimetatud dokumenti ei ole vastu võetud (VTK lk 4, 6).

Oleme seisukohal, et eluliselt tähtis on, et sellised piirangud oleksid proportsionaalsed ja ei takistaks ettevõtjate juurdepääsu vältimatutele teenustele. Näiteks ei tohiks see takistada maksude deklareerimist, riigihangetel osalemist, tervishoiu- või sotsiaaltoetustega seotud teenuseid või muid elutähtsaid toiminguid. Näiteks kui ettevõtja on jätnud vastu võtmata ühe dokumendi, mis on seotud äriregistri toimingutega, ei oleks proportsionaalne piirata tal ligipääsu kõigile riiklikele e-teenustele, näiteks maksude deklareerimisele.

Kaubanduskoda on seisukohal, et e-teenuste piiranguid tuleks rakendada vaid juhtudel, kui teade või dokument on otseselt seotud konkreetse toiminguga, mida kasutaja on sooritanud või kavatseb sooritada. Näiteks, kui ettevõtja siseneb e-äriregistrisse, et esitada majandusaasta aruannet, võib piirata juurdepääsu samadele äriregistriga seotud teenustele seni, kuni ettevõtja ei ole vastu võtnud talle kättetoimetatud dokumenti, mis puudutab äriregistri toiminguid. See piirang ei tohiks aga ulatuda teiste e-teenusteni, nagu maksude deklareerimine või riigihangetel osalemine.. Leiame, et proportsionaalsed piirangud on need, mis on otseselt seotud konkreetse teenusega ja ei takista juurdepääsu teistele olulistele teenustele.

**Kaubanduskoda on seisukohal, et proportsionaalne on piirata juurdepääsu ainult teenustele, mis on seotud kättetoimetamata dokumendiga ehk kui ettevõtja on jätnud vastu võtmata ühe dokumendi, mis on seotud äriregistri toimingutega, ei oleks proportsionaalne piirata tal ligipääsu kõigile riiklikele e-teenustele.**

1. Väljatöötamiskavatsuse lk-l 18 on välja toodud, et põhjalikum mõjuanalüüs tehakse eelnõu(de) koostamise käigus koostöös keskse lahendusega liidestujatega.

Kaubanduskoda leiab, et enne keskse lahenduse ja e-teenuste piirangute kehtestamist on vajalik läbi viia põhjalik mõjuanalüüs, mis hindaks, piirangute mõju ettevõtluskeskkonnale ja kas muudatused aitavad vältida ülemäärast koormust ettevõtetele. Lisaks on Kaubanduskoja hinnangul vaja hinnata mõjuanalüüsi käigus, kuidas ja kas uus süsteem täpselt vähendab ettevõtjate halduskoormust (näiteks, kas väheneks vajadus korraga mitmes süsteemis dokumente vastu võtta).

**Kaubanduskoja ettepanek on viia läbi põhjalik mõjuanalüüs enne keskse lahenduse ja e-teenuste piirangute kehtestamist, mis hindaks piirangute ja muudatuste igakülgset mõju ettevõtluskeskkonnale.**

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

Ireen.tarto@koda.ee; +372 604 0072